KIRJALLINEN KYSYMYS P-0831/00 esittäjä(t): Claude Desama (PSE) komissiolle. Vertikaalisten sopimusten ryhmäpoikkeusta koskeva yleisasetus N:o 2790/1999.



Virallinen lehti nro 046 E , 13/02/2001 s. 0055 - 0056



KIRJALLINEN KYSYMYS P-0831/00 esittäjä(t): Claude Desama (PSE) komissiolle (10. maaliskuuta 2000) Aihe: Vertikaalisten sopimusten ryhmäpoikkeusta koskeva yleisasetus N:o 2790/1999 Vertikaalisten sopimusten ryhmäpoikkeusta koskeva yleisasetus N:o 2790/1999(1) haittaa kymmeniä tuhansia pk-yrityksiä, jotka kuuluvat erityisesti autoalalla toimiviin jakeluverkostoihin. Uudessa yleisasetuksessa ei ole minkäänlaista lauseketta, joka mahdollistaa jakelijoitaan tai jälleenmyyjiään kohtaan väärin käyttäytyneiden toimittajien rankaisemisen. Jotta ei vaaranneta Euroopan talouselämän moottoreina toimivien lukuisten pk-yritysten olemassaoloa, eikö ole tarpeen täydentää asetusta siten, että siihen lisätään ydinlauseke (hard core), jossa jälleenmyyjiä kielletään hyödyntämästä sitä, että pk-yritykset ovat taloudellisesti liian riippuvaisia jakelusta ja palveluista? (1) EYVL L 336, 29.12.1999, s. 21. Mario Montin komission puolesta antama vastaus (12. huhtikuuta 2000) EY:n perustamissopimuksen 81 artiklan (ent. 85 artiklan) 3 kohdan soveltamisesta tiettyihin vertikaalisten sopimusten ja yhdenmukaistettujen menettelytapojen ryhmiin annetun komission asetuksen (EY) N:o 2790/1999 2 artiklan 5 kohdan mukaisesti asetusta ei sovelleta sopimuksiin, jotka kuuluvat asetuksen (EY) N:o 1475/95 soveltamisalaan (perustamissopimuksen 81 artiklan 3 kohdan soveltamisesta moottoriajoneuvojen jälleenmyyntiä ja huoltopalvelua koskevien sopimusten ryhmiin annettu asetus)(1). Näin ollen vertikaalisten kilpailunrajoitusten alaa koskeva uusi sääntely ei vaikuta moottoriajoneuvoteollisuuden jälleenmyyjinä toimivien pk-yritysten asemaan. Edellä mainittu asetus (EY) N:o 1475/95 on voimassa 30. syyskuuta 2002 asti. Koska voimassaoloaika on päättymässä lähivuosina, komissio on nyt laatimassa asetuksen 11 artiklassa tarkoitettua arviointikertomusta. Komissio valmistelee kertomuksen perusteella ehdotuksensa moottoriajoneuvojen jälleenmyynnin alalla sovellettavaksi järjestelyksi. Valmistelussa kuullaan asianomaisia osapuolia ja jäsenvaltioita. Arvoisa parlamentin jäsen esitti myös yleisemmän kysymyksen, joka käsittelee sitä, ettei asetukseen (EY) N:o 2790/1999 sisälly säännöksiä, joiden avulla toimittajia voitaisiin estää käyttämästä väärin jakelijoiden ja jälleenmyyjien taloudellista riippuvuutta. - Uudella asetuksella (EY) N:o 2790/1999 komissio pyrkii uudistamaan vertikaalisia rajoituksia koskevaa kilpailupolitiikkaa soveltamalla taloudellista lähestymistapaa, jossa keskitytään vertikaalisten sopimusten aiheuttamien markkinavaikutuksien arvioimiseen. Yhteisön kilpailusääntöjen tarkoituksena ei ole säännellä osapuolten välisiä sopimussuhteita voimasuhteiden tasapainottamiseksi. Sääntöjen tavoitteena on vain säilyttää kilpailu ja estää etenkin paljon markkinavoimaa omaavia toimittajia käyttämästä kilpailunvastaisia menettelytapoja. - On kuitenkin selvää, että komission uusi lähestymistapa tarjoaa merkittävää varmuutta jälleenmyyntisektorilla toimiville pk-yrityksille. Vastoin tiettyihin jakelumuotoihin sovellettuja aikaisempia ryhmäpoikkeusasetuksia, uuden asetuksen (EY) N:o 2790/1999 soveltamisalaan eivät kuulu yritykset, joiden markkinaosuus on yli 30 prosenttia. Tämä ehkäisee jo sinänsä merkittävän markkinavoiman omaavia toimittajia käyttämästä väärin jakelijoiden ja jälleenmyyjien taloudellista riippuvuutta. - Kyseinen asetus sisältää luettelon rajoituksista, jotka merkitsevät ryhmäpoikkeuksen menettämistä. Sisältö vastaa pitkälti yhteisön oikeuskäytäntöä niiden rajoitusten osalta, jotka vaikuttavat myyntitoiminnan laajuuteen. - Ensimmäistä kertaa asetus kattaa pk-yrityksistä muodostuvien vähittäiskauppiaiden yhteenliittymien väliset vertikaaliset sopimukset. Tämän pitäisi antaa kyseisille pk-yrityksille mahdollisuus vahvistaa markkina-asemaansa sekä toimittajiinsa että integroituihin jakeluketjuihin nähden. - Uusissa säännöksissä vahvistetaan erityismekanismeja, jotka mahdollistavat kilpailuviranomaisten toiminnan kilpailunvastaisten menettelytapojen torjumiseksi jopa silloin, kun 30 prosentin kynnysosuus ei ylity. Kyse on menetelmästä, jonka avulla ryhmäpoikkeuksen etu peruutetaan. Sitä voivat soveltaa joko komissio (6 artikla) tai tietyin edellytyksin jäsenvaltion toimivaltaiset viranomaiset (7 artikla). Jos samankaltaisten vertikaalisten rajoitusten rinnakkaiset verkostot kattavat yli 50 prosenttia merkityksellisistä markkinoista, komissio voi lisäksi säätää asetuksella poikkeuksen soveltamisalan rajoittamisesta (8 artikla). - Lisäksi uuden asetuksen (EY) N:o 2790/1999 mukaan ryhmäpoikkeus kattaa jakelijoille asetetut kilpailukiellot vain, jos niiden kestoksi on määritelty enintään viisi vuotta. Kun sovellettiin aikaisempaa järjestelyä, kilpailukiellot saivat sitoa jälleenmyyjiä jopa 10 vuotta ja eräissä tapauksissa jopa ennalta määräämättömän ajan. Uudet kilpailusäännöt tarjoavat siis jakelijoille konkreettisen mahdollisuuden valita vaihtoehtoisia hankintalähteitä ja aiheuttaa näin suoraan kilpailupainetta toimittajilleen, mikä on tehokkaampaa kuin säännellä yksityiskohtaisesti sopimuspuolten oikeuksia ja velvollisuuksia. (1) EYVL L 145, 29.6.1995.